b'\n_START_ARTICLE_\nElektrostatska indukcija\n_START_PARAGRAPH_\nElektrostati\xc4\x8dka indukcija je pojava kad neko tijelo postane elektri\xc4\x8dno u blizini drugog elektri\xc4\x8dnog tijela.\n_START_SECTION_\nObja\xc5\xa1njenje\n_START_PARAGRAPH_\nPribli\xc5\xbeimo li elektri\xc4\x8dni vodi\xc4\x8d A vodi\xc4\x8du koji nije elektri\xc4\x8dan, a sastavljen je od dva dijela B1 i B2 na kojima vise malene bazgove kuglice, vidjet \xc4\x87emo da \xc4\x87e se kuglice otkloniti (sl. a). Zna\xc4\x8di, tijelo je postalo elektri\xc4\x8dno. Uklonimo li vodi\xc4\x8d A, kuglice \xc4\x87e se opet sklopiti. Pribli\xc5\xbeimo li ponovo tijelo A vodi\xc4\x8du B1 B2 i odmaknemo li tijelo B1 od B2, vidjet \xc4\x87emo da \xc4\x87e kuglice ostati otklonjene (sl. b). Ovu pojavu tuma\xc4\x8dimo na ovaj na\xc4\x8din. _NEWLINE_Svaki vodi\xc4\x8d koji nije elektri\xc4\x8dan ima izvjesnu koli\xc4\x8dinu pozitivnog i negativnog elektriciteta. U elektri\xc4\x8dnom polju nastane odijeljivanje elektriciteta na vodi\xc4\x8du. Zbog gibanja elektrona javlja se na bli\xc5\xbeoj strani elektri\xc4\x8dnog tijela suprotan elektricitet, a na daljoj strani istoimeni elektricitet. Influencijom vodi\xc4\x8d mo\xc5\xbee postati elektri\xc4\x8dan ako ga spojimo sa zemljom dok se jo\xc5\xa1 nalazi u elektri\xc4\x8dnom polju, pa tu vezu sa zemljom prekinemo prije nego \xc5\xa1to ga uklonimo iz elektri\xc4\x8dnog polja. Vodi\xc4\x8d ima onda protivan elektri\xc4\x8dni naboj od tijela koje ga je proizvelo.'